《泽口》
清代·李骥元

楚天迟雪霜，千里青不断。舟将嘉树迎，目随远山转。

篙师午系缆，游子夜登岸。岸连天上月，沙聚云中雁。

人来雁行飞，河动月光乱。蒋蒲碧丛丛，镫火红烂烂。

楚女不冶容，门中自炊爨。烹鱼复煮酒，殷勤供客案。

太史若观风，兹风自江汉。

作者简介：清四川绵州人，字凫塘。李调元弟。乾隆四十九年进士，授编修。后迁左春坊左中允，入直上书房，以劳瘁卒官，年四十五。诗学东坡。有《云栈诗稿》。